حجت الاسلام مختار امامی :

حکمران اپنی شاہ خرچیاں ترک کرکے عوام کو ریلیف فراہم کریں

مجلس وحدت مسلمین پاکستان کے مرکزی ترجمان نے کہا : عوام وزیر خزانہ سے یہ پوچھنے میں حق بجانب ہیں کہ پیٹرولیم مصنوعات کو اصل لاگت سے دوگنا فروخت کرکے عوام پر کیوں اضافی بوچھ ڈالا جارہا ہے ۔

خبر کا کوڈ: ۴۲۶۶۲۸

تاریخ: ۰۲ خرداد ۲۰۱۷ - ۱۳:۳۵

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی ترجمان حجت الاسلام مختار امامی نے ضلع سینٹرل کے ذمہ داران سے گفتگو کرتے ہوئے پیٹرولیم مصنوعات کی قیمتوں میں ایک بار پھر اضافے کی شدید مذمت کرتے ہوئے اسے نواز حکومت کا ایک اور عوام دشمن ظالمانہ فیصلہ قرار دیا ہے۔

اس موقع پر ضلع سینٹرل کے سیکرٹری جنرل سید زین رضوی، عسکری عباس، عرفان رضا، ثمر عباس اور دیگر ذمہ داران موجود تھے۔ ان کا کہنا تھا کہ عالمی منڈی میں پیٹرولیم مصنوعات کی قیمتوں میں مسلسل کمی ہونے کے باوجود حکومت نرخوں میں مسلسل اضافہ کر رہی ہے، جسے کسی صورت قبول نہیں کیا جاسکتا۔

انہوں نے کہا : عوام وزیر خزانہ سے یہ پوچھنے میں حق بجانب ہیں کہ پیٹرولیم مصنوعات کو اصل لاگت سے دوگنا فروخت کرکے عوام پر کیوں اضافی بوچھ ڈالا جارہا ہے، پیٹرولیم مصنوعات کی قیمتوں میں اضافے سے عوام براہ راست متاثر ہوتے ہیں، جس کا اثر اشیاء ضروریات زندگی کی قیمتوں میں بھی اضافے کی صورت میں سامنے آتا ہے۔

انہوں نے کہا کہ دو ماہ میں مسلسل چوتھی مرتبہ قیمتوں میں اضافہ سے عوام میں شدید اضطراب اور بے چینی پائی جاتی ہے، حکومت کی جانب سے پیٹرولیم مصنوعات کی قیمتوں میں اضافہ عوام کے ساتھ سراسر ظلم و زیادتی ہے، حکمران اپنی شاہ خرچیاں ترک کرکے عوام کو ریلیف فراہم کریں اور حکومت پیٹرولیم مصنوعات کی قیمتوں میں اضافے کو واپس لے۔/۹۸۹/ف۹۴۰/